Stut jeuk om weer lyn nat te maak | Netwerk24
Deur Michael Green 07 April 2020 13:06
Pieter Scholtz by 'n haai wat langer as hy is wat hy gevang (en teruggegooi) het. Foto: Verskaf
"Ek kyk maar na visvang-video's op YouTube of soek programme op televisie waar die ouens visvang," vertel Scholtz.
Dié bebaarde voorryman het die dag voordat die inperkings begin het saam met 'n maat afgesit na Hoganpark in Port Elizabeth, waar hulle gou die lyne natgemaak het.
"Ons het so 'n paar haaie en 'n paar elwe gevang," vertel Scholtz, wat op 20 Maart 26 jaar oud geword het.
Hy is 'n lid van die POAC-klub.
"Die Post Office Angling Club," verduidelik hy. "Nee, jy hoef nie vir die Poskantoor te werk om aan die klub te behoort nie."
Pieter Scholtz is, nes baie hengelaars, baie gefrustreerd omdat hy nie by die viswater kan uitkom nie. Foto: Verskaf
Scholtz hou die meeste daarvan om haaie te vang. Die grootste een wat hy al uitgetrek het, was 'n skeurtandhaai, wat 2,08 m lank was.
Hy gooi die meeste visse wat hy vang terug in die see.
Het hy al 'n haai geëet?
"Ek het nog nooit 'n behoefte daaraan gehad nie," antwoord hy, effens verras.
Toe hy nog in die binneland gewoon het, het hy afgesit dam toe wanneer hy tyd gekry het om karp te vang.
Onlangs het 'n video op Facebook die ronde gedoen waarin 'n ou, wat nogal soos Scholtz lyk, voor die televisie sit en hy speel so 'n visvang-speletjie.
"Ek het die video vir die Kings-blad aangestuur. Hulle het gevra waarmee hou ons ons besig. Maar dis nie ek daardie nie, dis sommer iets wat ek iewers gesien het. Ek kan nie daardie duur speletjie bekostig nie!" erken Scholtz al laggende.
Tussen die verlange na die viswater oefen hy darem ook by sy huis in Port Elizabeth.
"Ons kry elke oggend 'n lys van oefeninge wat ons moet doen (van die Kings). Dis onsekere tye, maar 'n ou moet fiks bly," sê hy.